b'\n_START_ARTICLE_\nVILIBOR\n_START_SECTION_\nVILIBOR skai\xc4\x8diavimas ir paskelbimas\n_START_PARAGRAPH_\nVILIBOR skai\xc4\x8diuoja ir skelbia Lietuvos bankas. VILIBOR skelbiamas kiekvien\xc4\x85 darbo dien\xc4\x85 Lietuvos banko interneto svetain\xc4\x97je, REUTERS ir Bloomberg informacini\xc5\xb3 sistem\xc5\xb3 puslapiuose._NEWLINE_Skai\xc4\x8diuojamas ir skelbiamas 1 nakties, 1 savait\xc4\x97s, 2 savai\xc4\x8di\xc5\xb3, 1 m\xc4\x97nesio, 3 m\xc4\x97nesi\xc5\xb3, 6 m\xc4\x97nesi\xc5\xb3 ir 1 met\xc5\xb3 VILIBOR. VILIBOR apskai\xc4\x8diavimui naudojamos ne ma\xc5\xbeiau kaip 5 bank\xc5\xb3 pal\xc5\xabkan\xc5\xb3 normos, u\xc5\xbe kurias jie sutikt\xc5\xb3 skolinti kitiems bankams atitinkamam terminui._NEWLINE_Kiekvieno termino VILIBOR apskai\xc4\x8diuojamos taip: did\xc5\xbeiausia ir ma\xc5\xbeiausia atitinkamo termino pal\xc5\xabkan\xc5\xb3 normos atmetamos, o i\xc5\xa1 likusi\xc5\xb3 pal\xc5\xabkan\xc5\xb3 norm\xc5\xb3 apskai\xc4\x8diuojamas aritmetinis vidurkis.\n_START_SECTION_\nBankai, pagal kuri\xc5\xb3 pal\xc5\xabkan\xc5\xb3 normas apskai\xc4\x8diuojamas VILIBOR\n_START_PARAGRAPH_\nBankai, pagal kuri\xc5\xb3 pal\xc5\xabkan\xc5\xb3 normas skai\xc4\x8diuojamas VILIBOR, turi atitikti tam tikrus reikalavimus. Jie turi b\xc5\xabti reik\xc5\xa1mingi tarpbankin\xc4\x97s ind\xc4\x97li\xc5\xb3 ir paskol\xc5\xb3 rinkos dalyviai. Kiekvieno banko apyvarta litais tarpbankin\xc4\x97je rinkoje per paskutinius 3 m\xc4\x97nesius iki s\xc4\x85ra\xc5\xa1o sudarymo turi b\xc5\xabti ne ma\xc5\xbeesn\xc4\x97 kaip 5 proc. bendros tarpbankin\xc4\x97s rinkos apyvartos litais. Bank\xc5\xb3, pagal kuri\xc5\xb3 skelbiamas pal\xc5\xabkan\xc5\xb3 normas apskai\xc4\x8diuojamas VILIBOR, s\xc4\x85ra\xc5\xa1\xc4\x85 Lietuvos bankas per\xc5\xbei\xc5\xabri kart\xc4\x85 per ketvirt\xc4\xaf. \xc5\xa0iuo metu \xc5\xa1iame s\xc4\x85ra\xc5\xa1e yra:_NEWLINE_1. AB "Swedbank"_NEWLINE_2. AB DnB NORD bankas_NEWLINE_3. AB SEB bankas_NEWLINE_4. AB \xc5\xa0iauli\xc5\xb3 bankas_NEWLINE_5. Danske Bank A/S Lietuvos filialas_NEWLINE_6. "UniCredit Bank\xe2\x80\x9c Lietuvos skyrius_NEWLINE_7. Nordea Bank Finland Plc Lietuvos skyrius\n_START_SECTION_\nApie VILIBOR dyd\xc4\xaf\n_START_PARAGRAPH_\nVILIBOR, kaip ir kitose \xc5\xa1alyse skai\xc4\x8diuojami atitinkami indeksai, yra indikatorius, parodantis pal\xc5\xabkan\xc5\xb3 norm\xc5\xb3 lyg\xc4\xaf nacionaline valiuta. Tai yra vienas i\xc5\xa1 svarbi\xc5\xb3 ekonomini\xc5\xb3 rodikli\xc5\xb3, padedan\xc4\x8di\xc5\xb3 steb\xc4\x97ti ir suprasti ekonomikos b\xc5\xabsen\xc4\x85 ir jos poky\xc4\x8dius. VILIBOR indekso dydis priklauso nuo bendros \xc5\xa1alies ekonomin\xc4\x97s situacijos, pinig\xc5\xb3 kainos ir skolinimo rizikos._NEWLINE_Esant \xc4\xaftemptai ekonominei situacijai skolinimo rizika did\xc4\x97ja. Siekdami apsidrausti nuo \xc5\xa1ios rizikos bankai sutinka vieni kitiems skolinti pinigus u\xc5\xbe didesnes pal\xc5\xabkanas. Tokiu b\xc5\xabdu did\xc4\x97ja ir vidutin\xc4\x97s tarpbankin\xc4\x97s pal\xc5\xabkan\xc5\xb3 normos (VILIBOR).\n_START_SECTION_\nVILIBOR ir paskol\xc5\xb3 pal\xc5\xabkan\xc5\xb3 normos nustatymas\n_START_PARAGRAPH_\nSuteikdami paskolas klientams, komerciniai bankai pal\xc5\xabkan\xc5\xb3 norm\xc4\x85 nustato taip: prie kainos, u\xc5\xbe kuri\xc4\x85 pats bankas skolinasi/skolint\xc5\xb3si l\xc4\x97\xc5\xa1as (vidutini\xc5\xb3 tarpbankini\xc5\xb3 pal\xc5\xabkan\xc5\xb3), pridedama mar\xc5\xbea. Litais suteikiam\xc5\xb3 paskol\xc5\xb3 pal\xc5\xabkan\xc5\xb3 norm\xc4\x85 sudaro atitinkama banko mar\xc5\xbea ir VILIBOR.'